OBH 7586/1997.
Az állampolgári jogok országgyűlési biztosa általános helyettesének jelentése
Ügyintéző: Dr. Rétai István

Az eljárás megindítása

Panaszos  azért  fordult  az  állampolgári jogok országgyűlési biztosához, mert volt férje, R. A. akitől 1996. február 20-án törvényesen elvált, bírói egyezségre alapozottan kiskorú gyermekeit a bíróság nála helyezte el - lakása kizárólagos használatát jóváhagyta, a vagyonközösséget megszüntette -, ennek ellenére a lakásba rendszeresen erőszakkal behatol, a kiskorúak testi, szellemi fejlődését veszélyezteti, értéktárgyait ellopja, tettlegesen bántalmazza. A rendőrségtől feljelentései ellenére védelmet nem kap, intézkedés nem történik. 

A panaszban foglaltak szerint a Magyar Köztársaság Alkotmánya 2. §. (1) bekezdésében deklarált jogállamiságból fakadó jogbiztonság, az 59. §. (1) bekezdésében deklarált magánlakás sérthetetlenségéhez való jog, a 67. §. (1) bekezdésében deklarált a gyermeknek védelemhez való joga sérült.

A megállapított tényállás és a megtett intézkedések

R. A.-né sz: Papp Magdolna és R. A. házasságát a Győri Városi Bíróság P.23.077/1995/3. számú ítéletével 1996. február 20-án jogerősen felbontotta.  Egyúttal ítéletében elfogadta a felek bíró előtt kötött egyezségét, hogy Barbara és Roland utónevű gyermekek az anyánál kerülnek elhelyezésre. A lakás (Győr, Stadion út 18.) kizárólagos használójaként az anyát és két gyermekét nevezte meg a bíróság. Ugyan ebben az ítéletben a bíróság jóváhagyta a vagyonközösség megszüntetésére vonatkozó megállapodást. A felek egybehangzó akaratnyilatkozata szerint egymással szemben sem közös, sem külön vagyoni igényük nincs. 

R. A. a közös lakásból elköltözött, és a tulajdonát képező tárgyakat elvitte. 

A panaszban felsoroltak tisztázására az 1993. évi LIX. törvény 18. §. (2) bekezdésére figyelemmel felvilágosítást kértünk a Győri Városi Rendőrkapitányság vezetőjétől.

A Győri Városi Rendőrkapitányság vezetője felvilágosítása szerint 352/1997. Bü. szám alatt  nyomozást rendeltek el R. A. ellen kiskorú veszélyeztetése bűntette (Btk. 195. §. (1.) bek.), magánlaksértés bűntette (Btk. 176. §. (2) bek.) garázdaság vétsége (Btk. 271. § (1) bek.), folytatólagosan elkövetett könnyű testi sértés vétsége (Btk. 170. §. (1) bek.), súlyos testi sértés bűntette (Btk. 170. §. (2) bek.), lopás bűntette (Btk. 316. §. (1) - (4) bek.) és rongálás vétsége (Btk. 324. §. (1) bek.) elkövetése alapos gyanúja miatt. 

A Győri Városi Rendőrkapitányság a felsorolt bűncselekmények alapos gyanúja miatt az eljárást befejezte. A Győr-Moson-Sopron Megyei Főügyészség Fk.1000/1997. szám alatt a vádiratot 1997. június 11-én benyújtotta a Győri Városi Bíróságon. 

1997. augusztus 7-én R. A. ellen ismételten nyomozás elrendelésére került sor, mert 1997. július 29-én volt felesége lakásán az asszonyt tettleg bántalmazta, fojtogatta, neki sérüléseket okozott. Elkövetett továbbá 2 rb. kiskorú veszélyeztetése bűntette, 2 rb. rongálás, 1 rb. magánlaksértés bűntettét is. A felsorolt bűncselekmények elkövetése alapos gyanúja miatt a nyomozás folyamatban van. 

A Győri Városi Rendőrkapitányság vezetője 1997. szeptember 18-án a Be. 92. §. (1) bekezdés c./ pontjára figyelemmel, mivel a gyanúsított az ellene folyamatban lévő büntetőeljárás alatt újabb bűncselekményeket követett el, továbbá tartani lehet attól, hogy újabb bűncselekményeket követ el, őrizetbevételét rendelte el, illetve előzetes letartóztatás elrendelésére tett javaslatot R. A.-val szemben.

A Győri Városi Bíróság 1997. szeptember 21-én R. A. előzetes letartóztatását elrendelte, majd az előzetes letartóztatás határidejét 1997. november 19-ig meghosszabbította. A fogvatartás helye 1997. október 14-től a győri büntetésvégrehajtási intézet. 

A nyomozást befejezték. Az ügyészséggel történt konzultáció szerint a vádirat várható benyújtása: 1997. október 30. 

A kapott felvilágosítás szerint R. A. által elkövetett bűncselekmények alapos gyanúja megállapítása után igazságügyi pszichiátriai szakértőt rendeltek ki. A szakvélemény szerint R. A. nem elmebeteg, nem gyengeelméjű, nem szenved szellemi leépülésben és nem állapíthatók meg ezek a terhére rótt bűncselekmények elkövetése idejére sem. Személyiségzavarban szenved, de ez nem korlátozza abban, hogy cselekményeit felismerje és, hogy a felismerésnek megfelelően cselekedjen. Büntethetőségét állapota nem korlátozza. 

A vizsgálat megállapításai

A Győri Városi Rendőrkapitányság eljárása során törvénysértést, mulasztást nem követett el. 

A 352/1997. Bü. számú, majd 1997. augusztus 7-én elrendelt nyomozás során törvényesen járt el. 

A kapitányság vezetője a bűnismétlésre, az újabb bűncselekmény elkövetése veszélyére figyelemmel saját  hatáskörben intézkedett az őrizetbevétel elrendelésére, majd kezdeményezte az előzetes letartóztatás elrendelését. 

A panaszban, a felvilágosításban olyan tény, körülmény nem merült fel, amely a Győri Városi Rendőrkapitányság mulasztására, elnéző magatartására utalna. 

Megállapítható, hogy az elrendelt nyomozások során a parancsnoki revíziót következetesen érvényesítették, a kapitányság vezetője az előzetes letartóztatást, mint kényszerítő intézkedést helyesen alkalmazta.

Megállapítható továbbá, hogy panaszos és a kiskorúak alapvető jogai, a magánlakás sérthetetlensége Alkotmányban deklarált joga sérült, de a sérülés az eljáró rendőri szerv tevékenységével nincs okozati összefüggésben.

Mivel az eljáró Győri Városi Rendőrkapitányság törvénysértést, mulasztást nem követett el, a törvényeket helyesen és időben alkalmazta, külön eljárás, ajánlás  megtételére indokot nem találtam.

Budapest, 1997.

Dr. Polt Péter